寄題陸務觀漁隠
作者：王質
朝代：宋

paragraphs: 漁隠漁隠在何方，海門潮白江沙黄。
吾嘗袖手江之旁，西興草樹烟蒼蒼。
欲往從之道阻長，波濤澎湃不敢航。
仰觀河漢翔鷫鸘，安得與之俱頡頏。
得非蘭亭會諸王，清湍茂竹聯崇岡。
無乃鏡湖留知章，蘭蘅風露生寒凉。
不然此地何鏗鏘，宿昔名勝沈光芒。
俟今焜燿名方昌，恨不登時到侯鄉。
循牆三匝徐升堂，觀山觀水觀松篁。
以及魚鳥同徜徉，而俟南益仍西涼。
青霄空闊橫參商，無繇交臂咨其詳。
鴻雁同天不同行，愛而不見魂飛揚。
夢從縣圃周扶桑，逢迎跪揖如平常。
齒牙砰磕摇風霜，秦漢魏晉周隋唐。
江河滾滾傾興亡，指畫所隠聲琅琅。
歡喜奇特不可當，繼以驚愕懷慞惶。
倏忽烟霧輕騰驤，徑跨越嶠超吳瀧。
秦碑禹穴稽山陽，隠約中有神仙莊。
申椒菌桂連沙棠，江蘺薜芷多同芳。
春風澹沲秋風香，木蘭冠佩芙蓉裳。
杉烟竹月無時荒，白蒲青荇春悠揚。
秀似黄家雙井塘，雄如蘇老峨嵋江。
冰壺雪甕涵瑶漿，夢回空闊嘹天篁。
縹緲羽客搴雲纕，清都飛露寒侵腸。
涕唾塵窟掀翻牀，俟其與世毋相忘。
且爲清明開吉祥，蒼生環堵棲平康。
是時桐渚尋嚴光，否則孺纓濯滄浪。
不然楚竹然清湘，下乃汀花靜鳴榔。
間騎麒麟翳鳳凰，玉京羣帝參翺翔。
吾在風埃渺相望，大千世界空茫茫。